Søren Egge Rasmussen (EL), 2023-02-23:
Lovforslaget er jo en udmøntning af den aftale, vi indgik omkring power-to-x, grøn brint, og hvor der i den samme aftale ligger nogle ret beskrevne ting omkring lokal kollektiv tarifering og geografisk differentierede forbrugspriser.
Det her bliver lynhurtigt teknisk, og jeg savner virkelig, at vi at vi kommer i mål med et lovforslag, som kan sikre og favne det folkelige engagement i udbygningen af den vedvarende energi.
Vi er endt et sted, hvor de store projekter fylder rigtig meget, og hvor mulighederne for, at det kunne være noget mere, noget andet, er til stede, hvis vi f.eks. formår at bruge alle de flade tage, som findes i vores byer.
Og der er jo der, hvor der ligger boligforeninger, og hvor boligforeningerne gerne vil sætte solceller op på deres tage.
Beboerne vil gerne have det, man kan investere i det på en fælles måde via sin husleje, og det skal gerne være sådan, at det lovforslag her så giver en lille økonomisk fordel for de boligforeninger, der sætter solceller op på deres egne tage.
Der har byerne et potentiale, og jeg vil meget gerne, at vi kommer frem til noget, som kan favne et godt samarbejde med kommuner og boligforeninger og andelsboligforeninger og borgere og energifællesskaber.
Det er sådan set der, vi gerne skulle ende, når vi vedtager den her lov ved tredjebehandlingen.
Der er også elementer i det her lovforslag, som handler om en direkte linje, og som muliggør et eller andet, som nok bliver noget, som nogen siger er et brinteventyr.
Vi ser også nogle dilemmaer i det.
Det er ikke vores topprioritet, at vi skal have dansk statsstøttet brintproduktion, som bare skal eksporteres til Tyskland.
Hvis vi skal til at arbejde internationalt, er det sådan set den globale klimabistand, vi hellere vil prioritere, og der vil vi egentlig hellere sejle det brint hen til et udviklingsland, som kunne have en helt anden energiforsyning.
Så vil jeg godt sige, at klimaloven siger, at vi gerne skal lave en omstilling hen mod at nå i mål med vores klimamål på en omkostningseffektiv måde, og det synes jeg ikke altid afspejler det, som der tages store beslutninger om i diverse energiaftaler, for man lægger et eller andet udviklingsspor ud, som koster noget, og som skal gives støtte osv.
Der ville det jo være supergodt, hvis vi kunne komme frem til noget, hvor der blev lavet samfundsgavnlige investeringer ude i lokalsamfundene.
Og det er sådan set det, der er udsigt til, hvis vi når i mål med noget, som imødekommer det folkelige engagement i udbygningen af vedvarende energi, og der ligger der altså i det lovforslag her for mange snubletråde og muddergrøfter til, at det lige kommer til at ske.
For det lokale netselskab kan sige nej til et ønske om, at man lokalt gerne vil lave en eller anden fælles energiforsyning.
Og det er der, jeg gerne så, at man havde nogle flere rettigheder for lokale initiativer.
Og der står så i bemærkningerne til et høringssvar, at det ikke kan lade sig gøre, og at det strider mod det ene og det andet.
Det må da for pokker være muligt at afdække nogle klare retningslinjer for det, som der så skal administreres efter ude i de her netselskaber, så man ikke bare overlader det til den lokale modvilje eller velvilje i et lokalt netselskab.
Og der synes jeg ikke, det her lovforslag lever op til ånden i den aftale om grøn brintteknologi, hvor der jo ikke bare står to linjer om lokal kollektiv placering.
Det er faktisk ret omfattende beskrevet i forhold til, hvad man ellers har af aftaler om noget, der kan virke lidt perifert.
For det er jo en del af en politisk aftale, som er blevet formuleret og afbalanceret inde ved et forhandlingsbord, og hvor jeg så synes, at man efterfølgende skal leve op til hele teksten.
Det er i hvert fald vores forventning i Enhedslisten, at det er det, som skal ske frem mod en tredjebehandling.
Og det bliver meget hurtig noget teknisk noget, for ellovgivning er teknisk, og derfor er jeg glad for, at der er nogle, der har taget initiativ til en høring herinde på Christiansborg den 1. marts, hvor der så vil være mulighed for at have en dialog med nogle af de aktører, som står og tripper og gerne vil være med i det folkelige engagement i den vedvarende energiudbygning.